Vermiste meisie onder ouers se trap gevindPaislee Shultis ten tye van haar verdwyning. (Foto: VSA Polisie) ŉ Jong meisie wat in 2019 vermis geraak het, is lewend in ŉ geheime kamer onder ŉ stel trappe in ŉ huis in die Amerikaanse deelstaat New York gevind. Paislee Shultis is nou al ses jaar oud en is Maandag tydens ŉ polisiesoektog in ŉ huis in Saugerties, ŉ dorp sowat 180 km noord van die stad New York, gevind. “Sy is gesond en is reeds met haar wettige voog en ouer suster herenig,” het plaaslike polisie aan BBC gesê. Paislee het in Julie 2019 as vierjarige in ŉ dorp naby aan Saugerties vermis geraak. Beamptes het destyds vermoed dat sy deur haar biologiese ouers, Kimberley Cooper (33) en Kirk Shultis jr. (32), ontvoer is, berig CNN. Die ouerpaar het in 2019 voogdyskap oor hul twee dogters verloor. Volgens BBC het polisielede ŉ wenk ontvang dat Paislee in die huis in Saugerties aangehou word en het hulle ŉ hofbevel bekom om die eiendom te deursoek. Polisie het reeds verskeie kere die afgelope jare by dié adres aangeklop, maar nooit toestemming gehad om die plek te deursoek nie. Shultis se pa, Kirk Shultis sr. (57), wat die huis besit, was tuis toe die polisie daar opgedaag het, maar het volgens die polisie geen idee gehad waar Paislee was nie. “ŉ Rukkie nadat die soektog begin het, het die polisie agtergekom dat die trappe wat na die kelder lei, snaaks aanmekaargesit is. Nadat verskeie planke van die trappe verwyder is, is Paislee en Cooper aangetref waar hulle in ŉ klein, koue, nat ruimte weggekruip het,” het die polisie gesê. Volgens CNN is sy gesond, maar het nie die afgelope paar jaar skoolgegaan nie. Cooper en Shultis jr. sowel as Shultis se pa is in hegtenis geneem en aangekla van Paislee se verdwyning. Pa en seun is reeds op borgtog vrygelaat, maar Cooper bly agter tralies aangesien sy reeds ŉ uitstaande lasbrief vir haar inhegtenisneming het. Volgens die nasionale sentrum vir vermiste en uitgebuite kinders in die VSA word die meeste vermiste kinders vinnig weer teruggevind. In gevalle waar familielede betrokke is by die verdwyning kan kinders egter dikwels vir meer as tien maande vermis bly.